Thor Pedersen (V), 2000-12-14:
Hr. Ole Sohn spørger, hvor pengene skal komme fra til ekstrafinansiering af afskaffelse af ventelister, til mere personale, mere uddannelse, moderne udstyr, de 1,5 mia. kr., vi taler om.
Det ved hr. Ole Sohn udmærket, det stemte vi om i går.
Hr. Ole Sohn stemte imod finansieringen fra Venstre.
Men det er også et meget godt billede, hvis man skal holde beløbene op imod hinanden, at vi ikke længere vil være med til at understøtte terrorregimer, diktatorer; lande, hvor man undertrykker menneskerettigheder på det groveste, vil vi ikke understøtte med bistandsmidler, og derfor har vi foreslået, at indtil der er ryddet op i principperne om den danske ulandsbistand, fastfryses det beløb, vi giver, på 1999-niveauet, og det frigør 1,2 mia. kr., nøjagtig det, det netto koster at tilføre sygehusene 1,5 mia. kr., når vi fraregner sparede sygedagpenge, medicin og førtidspension.
Det er fuldt finansieret, og det ved hr. Ole Sohn også godt.
Hr. Villy Søvndal spørger, hvorfor vi egentlig holdt fast i rammeaftalen for, hvordan vi skulle behandle fremtidens førtidspensionister, for det var ikke noget nyt, det var en aftale, vi var enige om.
Forudsætningen var, at det er et andet system, det er nogle mennesker, der har andre problemer, det er personer, der ikke er til rådighed for arbejdsmarkedet, som hører hjemme i a-kassesystemet, det er nogle, der i virkeligheden er i en del af vort behandlersystem, og der er det vores skøn, at vi giver dem en bedre behandling og en bedre mulighed for at være på arbejdsmarkedet og holde fast i en del af arbejdsmarkedet ved, at de ikke blev en del af a-kassesystemet, hvis det er det, hr. Villy Søvndal egentlig tænkte på.
Så friheden til at anvise arbejde.
Jamen vi ønsker jo en langt større frihed end det, der lå der, helt andre aktører end dem, som var i det oplæg, der blev præsenteret for os.
Fru Pernille Blach Hansen siger meget ironisk om vores forståelse for menneskers lidelser, at folk, der er syge, har dårligt hjerte, dårlig ryg, nedslidte hofter, følger efter nogle penge.
Nej, det, de leder efter, er et behandlingssted, og vi vil sikre, at de kan vælge det, og at pengene kan følge til behandlingsstedet.
Det er ikke fru Jensen, der får pengene, det er sygehuset, der behandler fru Jensen.
Jeg vil sige igen til hr. Kramer Mikkelsen: Vi har ingen hemmelige papirer, som vi tilbageholder, og som var interessante for folk for at forstå, hvad det er, Venstre vil.
Vi lægger lige præcis det frem, som Venstre vil.
Det, vi bare konstaterer, er, at Socialdemokraterne åbenbart ikke vil læse det.
Jeg synes stadig, det er ekstremt, at man kan stå og sige, at dette, at man har et friere sygehusvalg, betyder, at pengene følger de syge.
Det er utroligt, at man kan sige det.
Man er meget langt væk fra de problemer, som de mennesker har, som ikke kan komme i behandling.
Det er utroligt, at man kan forfølge det synspunkt og nedgøre, at folk står med et problem, nemlig det problem, at de ikke er i stand til at få behandling, selv om muligheden måske var til stede, hvis det kunne finansieres.
Hr. Bjarne Laustsen og hr. Carsten Hansen taler om arbejdsmiljøet.
Jo, det er virkelig noget, man skal gøre noget ved
Det kræver en meget kraftig dialog på alle arbejdssteder mellem arbejdsgiver og arbejdstager, uanset om
det er en offentlig arbejdsplads eller en privat arbejdsplads.
Alle har en interesse - både arbejdstager og arbejdsgiver - i, at man ikke har nedslidning, at man gør noget ved ensidigt, gentaget arbejde, og at man undgår egentlige arbejdsulykker.
Vi støtter bare ikke, at man skal straffe kollektivt ved at fjerne nogle af de penge, man skal bruge til et godt arbejdsmiljø, og opkræve dem som en bod for senere at tildele dem efter et skøn, som ingen ved hvordan vil være.